ORANJESTAD: Dia 19 di april 2024, Premio Excelencia den Deporte 2023 a tuma luga den e ballroom di Renaissance Convention Center, unda a reconoce dies (10) baluarte cu a contribui gran parti di nan bida den e mundo deportivo. Baluarte den Deporte Sr. Emile Herde a ricibi reconocemento di Prome Minister Evelyn Wever-Croes. Sr. Emile a practica diferente deporte, pero a enfoca gran parti di su bida den e disciplina di basketball. Sr. Emile a cuminsa practica e deporte di basketball cu 13 aña di edad y a hunga te cu 40 aña. Desde cu Sr. Emile tabatin 20 aña, el a cuminsa fungi como entrenado y te dia di awe ta eherciendo e trabou aki. Pues, Sr. Emile tin un total di 55 aña ta coach. Gran parti di su bida, el a dedica na e deporte di basketball y ta yen'e cu orguyo, paso e por a contribui den e formacion di e hobennan den nos comunidad. Finalmente, Minister Endy Croes ta gradici Sr. Emile pa contribui den e desaroyo di nos hobennan atleta y ta felicit'e cu su reconocemento di Baluarte den Deporte.